Nekalasta tulee pian seuraava huippuhaluttu asuinalue, jonka neliöhinnat nousevat – Tässä syyt rakastaa Nekalaa

Kulttuuria, omintakeisia ravintoloita, yrittäjiä ja kauniita puistoja. Nekalasta on tulossa nopeasti Tampereen seuraava huippuhaluttu kaupunginosa. Kun Kansi- ja Areena -hanke valmistuu, kaupungin keskusta levittäytyy itään ja etelään. Näin Nekalasta ja Viinikasta tulee keskustan lähimmät omakotitaloalueet. Viinikan asuntojen ja omakotitalojen hintataso on jo noussut tasaisesti kohti sellaisia lukuja, mitä rauhalliselta omakotitaloalueelta keskustan liepeiltä voi odottaakin. Aaltoliikkeen kaltaisesti myös Nekalan asuintaloja on remontoitu keskustan päästä alkaen. Nekalaa on pitkään pidetty Viinikan huonona sisarena. Siinä missä Viinikan maisemaa kehystävät suuret puut ja puistot sekä remontoitujen omakotitalojen julkisivut, Nekalasta löytyy yhä huonokuntoisia puutaloja. Hintataso remontoimattomalla puolella pysyy vielä alhaisena. Kun Nekalan puolelta yksiön voi saada 50 000 eurolla, Viinikan puolella yksiöt maksavat jo vähintään 80 000 euroa. –Viinikassa asunnot ja talot ovat remontoidumpia kuin Nekalassa ja Viinikan kohteet ovat kiistatta halutumpia kuin Nekalan, kertoo Aktia Kiinteistövälityksen myyntipäällikkö Sari Vuorilahti . Myyntipäällikön mukaan Viinikasta löytyy Nekalaa enemmän esimerkiksi remontoituja kohteita sekä satavuotiaita hirsitaloja, mutta myös alueen maine vaikuttaa myyntiin. –Ulkopaikkakuntalaiset ostajat eivät tietenkään eroa alueiden kesken edes tee, se on tamperelaisten tuntema juttu, Vuorilahti toteaa. Kun Nekalasta omakotitalon saa selkeästi alle 300 000 euron, Viinikassa hintataso nousee ainakin 350 000 euron tasolle. –Sijainti molemmilla alueilla on niin merkittävä, että tulevina vuosina ero näiden kahden alueen välillä pienenee entisestään. Nekalan suosio kasvaa varmasti, Vuorilahti sanoo. Mahdollisuuksia asuinalueella kuitenkin on, sekä sitä sellaista omintakeista otetta, jota haluttu kaupunginosa kaipaakin. –Nekala on kehittynyt aika mielenkiintoisesti viime vuosina. Alue on sekalainen yhdistelmä yrityksiä, kulttuuria ja asumista, Nekalassa asuva Tampereen kaupungin viestintäjohtaja Anna-Maria Maunu kuvaa. Tällä hetkellä Tampereen kaupunki tutkii Nekalan kulttuurihistoriallista arvoa ja tekee mahdollisesti sellaisia muutoksia asemakaavaan, että esimerkiksi Riihitien läheistä omakotitaloaluetta voidaan suojella kaavalla. Museovirasto on jo määritellyt Nekala–Viinikan alueen valtakunnallisesti merkittäväksi kulttuuriympäristöksi. Kulttuurin sekoitus Yksi esimerkki nekalalaisesta rosoisesta rakkaudesta on Wanha Tappi -ravintola. Nekalan kentällä taas mittelevät jalkapallokisoissa niin musiikkialan ammattilaiset kuin muutkin kulttuurintekijät. Kaupunginosalla on myös sijansa Tampereen urheiluhistoriassa, sillä Ilveksen jalkapallopäävalmentaja Jarkko Wiss oppi lajinsa salat Nekalan koulun kentällä. Asuinalueen lähes 300 yrityksen joukossa on niin kulttuuria kuin it-alaakin. Perinteikkäät Sorin Sirkus sekä Legioonateatteri ovat löytäneet kodin Nekalasta. Alueella on vielä oma lähikirjastonsakin. Nekalasta löytyy myös useita kulttuuriosuuskuntia ja muun muassa Vapaa Nekala -musiikkitapahtuma tunnetaan jo ympäri Suomea. Vuoden 2017 kuntavaaleissa nekalalaiset äänestivät eniten vihreitä ja toiseksi eniten vasemmistoliittoa. Kolmanneksi eniten ääniä sai SDP. Esimerkiksi vanhana kulttuurikaupunginosana pidetty Pispala antoi eniten ääniä vihreille, mutta heti toisena olikin jo kokoomus 23 prosentin äänisaalillaan. Alueelta löytyy yhä useita rautakauppoja sekä rakentamisen erikoismyymälöitä, mutta nykyisin myös ohjelmistoyrityksiä. Alueelle muutti myös Tampere Hacklab, joka antaa tilat koodareille. Tampere Hacklab on yhteisöllinen työpaja, joka tarjoaa harrastajille tilat ja tarvikkeet vaikka 3D-tulostimen rakentamiseen. –Vaikka alueella on ollut tietynlainen maine, Nekala on rauhoittunut jo nyt paljon. Nekalassa on sellaista tietynlaista yhteisöllisyyttä, jota muualta ei ehkä enää löydy, Viinikan-Nekalan omakotiyhdistyksen puheenjohtaja Susanna Kuutilo tiivistää. Muokattu 9.7. klo 10.23: Tampere Hacklabin nimi korjattu oikeaan muotoon. Aiemmin se oli virheellisesti Tampere Hackteck.